พฤกษาครองแชมป์ผุดบ้านบีโอไอ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
29 ต.ค. 2565

โพสต์ทูเดย์ — พฤกษาแชมป์บ้านบีโอไอปี 2553 ศูนย์ข้อมูลฯ เผยตัวเลขยื่นขอปีที่แล้วโตพรวด 64%
นายสัมมา คีตสิน ผู้อำนวยการศูนย์ข้อมูลอสังหาริมทรัพย์ เปิดเผยว่า การขอส่งเสริมการลงทุนโครงการบ้านบีโอไอ หรือบ้านที่มีขนาดไม่น้อยกว่า 70 ตารางเมตร ในราคาไม่เกิน 1.2 ล้านบาท และคอนโดมิเนียมขนาดไม่น้อยกว่า 28 ตารางเมตร ในราคาไม่เกิน 1 ล้านบาทในปีที่ผ่านมา มีผู้ประกอบการขนาดใหญ่ที่จดทะเบียนในตลาดหลักทรัพย์ประมาณ 5 ราย ที่ยื่นขอ
บริษัท พฤกษา เรียลเอสเตท เป็นผู้ยื่นขอมากที่สุดรวมกว่า 20 โครงการ ส่วนผู้ประกอบการรายใหญ่อีก 34 ราย ยื่นขอรายละ 23 โครงการเท่านั้น
ขณะที่ภาพรวมการขอรับการส่งเสริมการลงทุนโครงการบ้านบีโอไอในปีที่ผ่านมามีทั้งหมด 64 โครงการ รวม 17,440 หน่วย แบ่งเป็นยื่นขอในไตรมาสแรก จำนวน 13 โครงการ 3,420 หน่วย ไตรมาส 2 จำนวน 8 โครงการ 2,130 หน่วย ไตรมาส 3 จำนวน 19 โครงการ 4,290 หน่วย และไตรมาสสุดท้าย จำนวน 24 โครงการ 7,610 หน่วย
เมื่อเทียบกับปี 2552 ที่มีการยื่นขอลงทุนในบ้านบีโอไอจำนวน 39 โครงการ ปีที่ผ่านมาถือว่าเติบโตจากปีก่อนหน้าถึง 64% โดยเฉพาะในโซนปริมณฑลทั้งนนทบุรี สมุทรปราการ นครปฐม มีการขยายตัวมากถึง 88% ส่วนกรุงเทพฯ มีการขยายตัว 27% ขณะที่ต่างจังหวัดมีการยื่นขอส่งเสริมเพียงโครงการเดียว คือ ชลบุรี จำนวนหน่วยประมาณ 420 หน่วย
สำหรับรูปแบบที่อยู่อาศัยที่มีการยื่นขอส่งเสริมส่วนใหญ่จะเป็นอาคารชุด 8,916 หน่วย คิดเป็นสัดส่วน 51% และทาวน์เฮาส์ 8,527 หน่วย คิดเป็นสัดส่วน 49% โดยตลาดในกรุงเทพฯ ส่วนใหญ่จะมีการยื่นขอส่งเสริมเป็นคอนโดฯ บีโอไอ จำนวน 5,968 หน่วย แต่ในปริมณฑลส่วนใหญ่จะยื่นขอเป็นทาวน์เฮาส์มากถึง 7,531 หน่วย
ทั้งนี้ ที่อยู่อาศัยประเภทบ้านเดี่ยว ที่ผ่านมายังไม่มีผู้ประกอบการรายใดยื่นขอสนับสนุนเลย เนื่องจากต้นทุนในการพัฒนาบ้านเดี่ยวสูงเกินกว่าที่จะกำหนดราคาไม่เกิน 1.2 ล้านบาทได้